UKONČENÁ II. ETAPA OBNOVY RENESANČNÉHO KAŠTIEĽA V HUMENNOM.

Dňa 10. decembra 2020 bola ukončená II. etapa obnovy renesančného kaštieľa v Humennom. Prostriedky na jej realizáciu v sume 643 500 eur získalo múzeum z grantovej schémy Ministerstva kultúry SR v rámci programu Obnovme si svoj dom, podprogramu 1.6. Modernizácia a komplexná rekonštrukcia národných kultúrnych pamiatok s prioritou obnovy a ochrany. Prešovský samosprávny kraj podporil rekonštrukčné práce čiastkou takmer 300 000 eur.

Stavebno-reštaurátorské práce prebiehali od 1. apríla 2019 pod dohľadom Krajského pamiatkového úradu v Prešove. Reštaurované boli dvorové fasády druhého nadzemného podlažia, pričom obnovené boli zrkadlá pod okennými výplňami arkád a štyri veľké niky s horným oblúkom, pod ktorými je kríž v severovýchodnom a západnom nároží, bola novovytvarovaná korunná rímsa, obnovené pilastre stĺpov medzi okennými arkádami a všetky ozdobné architektonické prvky. V rámci reštaurátorských prác boli obnovené arkády, do ktorých boli osadené nové okenné výplne, celkovo 43 nadrozmerných kusov na oboch kaštieľskych podlažiach. Pôvodných pätnásť okien na južnej dvorovej fasáde kaštieľa bolo zreštaurovaných podľa najstaršieho zachovaného okna z obdobia prvej polovice 19. storočia. Súčasťou II. etapy rekonštrukcie renesančného kaštieľa v Humennom bolo aj zreštaurovanie podjazdu − vstupu na nádvorie kaštieľa s rebrovou klenbou a ozdobnými prvkami a obnova veľkého balkóna na južnej strane nádvoria so 42 metrov dlhou reprezentačnou balustrádou.

PhDr. Ivana Strakošová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKVOSTY RENESANČNÉHO KAŠTIEĽA V HUMENNOM

**Nový kalendár Vihorlatského múzea v Humennom na rok 2021**

Aktuálna limitovaná séria kalendárovej tvorby Vihorlatského múzea v Humennom pod názvom Skvosty renesančného kaštieľa v Humennom ponúka v detailných záberoch unikátne umelecké zbierkové predmety múzea s historickým príbehom regiónu horného Zemplína – nerozlučne spätým s kaštieľom v Humennom.

Nový prezentačný nástenný kalendár na dvanástich farebných listoch prináša detailné zábery na unikátne umelecké diela, ktoré si dodnes uchovali svoju majstrovskú a umeleckú jedinečnosť. Vnímavému pozorovateľovi rozpovie najzaujímavejšie príbehy zbierkových predmetov múzea – od keltských mincí z obdobia spred vyše 360 rokov pred Kristom, cez jedinečnú architektonickú ukážku valenej klenby v kaštieľskej kaplnke, precíznu prácu umeleckých rezbárov európskeho významu, po výtvarné i dekoratívne umenie na dobových hodinových strojoch, historických zbraniach a úžitkových predmetoch. V novej optike predstavuje kalendár stropnú plochu 70 metrov štvorcových kaštieľskej knižnice s unikátnym dreveným kazetovým obložením, poľovnícku pušku s majstrovskou kostenou výzdobou či plató bohato zdobeného dreveného stola s príbehom svätého Marka Evanjelistu.

Múzejné kalendárové dielo sa k svojim záujemcom dostáva v rovnakom čase ako prvá prezentačná publikácia o renesančnom  kaštieli v Humennom pod názvom Kaštieľ v Humennom. Obidva tituly múzejnej edičnej tvorby vychádzajú v roku 60. výročia pôsobnosti Vihorlatského múzea v Humennom v záujmovej oblasti horného Zemplína. Sú poctou histórii a umeniu, prostredníctvom ktorých múzeum oživuje kultúrnu pamäť ako trvalo prítomnú históriu regiónu. Aktuálny nástenný kalendár na rok 2021 Skvosty renesančného kaštieľa v Humennom a knižnú publikáciu Kaštieľ v Humennom si môžu záujemcovia zakúpiť v Kníhkupectve Na korze na Námestí slobody v Humennom.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**KAŠTIEĽ V HUMENNOM**

**Zostavil: Mgr. Vasil Fedič**

**Prvá prezentačná publikácia venovaná historickej budove kaštieľa v Humennom**

Prezentačná publikácia pod názvom Kaštieľ v Humennom vychádza na 240 stranách veľkého formátu. Obrazová kniha s textovými pasážami v slovensko-anglickej jazykovej verzii dokumentuje vznik, výstavbu a vývoj kaštieľskeho sídla v Humennom a zároveň približuje aj významné etapy novodobej rozsiahlej rekonštrukcie historickej budovy kaštieľa. Obsahové zameranie nadčasovej prezentačnej publikácie múzea je symbolickým spojením historického objektu a múzejnej inštitúcie, ktorá svoju činnosť začala pred šesťdesiatimi rokmi na pôde kultúrnej pamiatky v objekte renesančného kaštieľa.

Na jednotlivých snímkach je prezentovaný súčasný majestátny exteriér a dobové zábery kaštieľa od  obdobia 17. storočia, jedinečné uchované interiéry s pôvodným zariadením a výzdobou, spolu s unikátnymi umelecko-historickými zbierkovými predmetmi múzea. Najnovšia publikácia múzea ponúka množstvo dosiaľ nepublikovaných detailných pohľadov na zreštaurovanú architektúru a interiérovú výzdobu historickej budovy, ako aj majstrovskú a umeleckú zručnosť, múzeom spravovanú a uchovávanú, v bohatej kaštieľskej zbierke obrazov, zbierkach sakrálneho umenia, historických zbraní, hodinových strojov, porcelánu, dobového nábytku a numizmatickej zbierky, tvoriacich súčasť umelecko-historickej expozície Vihorlatského múzea v Humennom.

Kniha vychádza s finančnou podporou Prešovského samosprávneho kraja a ďalších donorov. Najnovšiu knižnú publikáciu Vihorlatského múzea v Humennom si môžu záujemcovia zakúpiť od začiatku decembra v Kníhkupectve Na korze na Námestí slobody v Humennom a po sprístupnení múzea aj na pôde Vihorlatského múzea v Humennom. (V súčasnosti, do odvolania, je múzeum neprístupné kvôli rekonštrukcii nádvoria).

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**OCHRANA ŽIVOČÍCHOV**

**21. 9. − 31. 10. 2020**

 **Aktuálna výstava Vihorlatského múzea v Humennom pod názvom Ochrana živočíchov je venovaná ochrane všetkých živočíchov a prebieha v súčinnosti s aktivitami pri príležitosti Svetového dňa ochrany zvierat. Verejnosť si každoročne od roku 1931 pripomína tému ochrany zvierat na zemeguli dňa 4. októbra.**

 **Panelová výstava v prírodovednej expozícii Vihorlatského múzea v Humennom odkazuje na nezastupiteľnú úlohu zvierat v živote ľudí i samotnej existencii planéty ako prostredia pre život. Zároveň nastoľuje zamyslenie nad tým, či náš vzťah k zvieratám a to, čo nám poskytujú, je rovnako obohatením aj pre zvieratá samotné. Výstava približuje naliehavú výzvu k ochrane všetkých živočíchov − vzácnych, ohrozených, voľne žijúcich i hospodárskych zvierat. V textovej a grafickej forme ponúka výstava ukážky najvýznamnejších zástupcov bezstavovcov, denných a nočných dravcov, cicavcov a netopierov. Zároveň približuje legislatívny rámec ochrany živočíchov vychádzajúci s existujúcich legislatívnych nariadení na ochranu zvierat, ako aj históriu Svetového dňa ochrany zvierat. Súčasťou výstavy sú aj súhrnne informácie o Svetovej organizácii na ochranu zvierat a činnosť jednej z najvýznamnejších európskych iniciatív Natura 2000 na ochranu biodiverzity, ktorá je základným kameňom politiky Európskej únie v tejto oblasti.**

 **Výstava v spolupráci so Slovenským múzeom ochrany prírody a jaskyniarstva Liptovský Mikuláš potrvá vo Vihorlatskom múzeu v Humennom do 31. októbra 2020.**

**Mgr. Jana Fedičová**

**Vihorlatské múzeum v Humennom**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Múzejný projekt spoznávania a uchovávania kultúrneho dedičstva horného Zemplína**

**Deň rómskej kultúry vo Vihorlatskom múzeu v Humennom**

Vihorlatské múzeum v Humennom pozýva širokú verejnosť dňa 20. septembra 2020 so začiatkom o 14. hodine na kultúrnospoločenské podujatie venované rómskej kultúre. Program podujatia Stretnutie kultúr v múzeu  − Deň rómskej kultúry prebieha v areáli Expozície ľudovej architektúry a bývania – skanzene Vihorlatského múzea v Humennom.

Podujatie je pokračovaním dlhodobého múzejného projektu Multikultúrne múzeum – prezentácia kultúr v múzeu. Zámerom projektu je formou multižánrového programu priblížiť jednotlivé kultúry vytvárajúce bohatú rozmanitosť a osobitosť kultúrneho dedičstva regiónu horného Zemplína. V jednotlivých programových výstupoch projekt prezentuje históriu, remeslá, umenie, tradície a nastoľuje koncept vzájomného spoznávania a tolerancie.

Koncepcia programu stretnutia s rómskou kultúrou buduje na premostení histórie a súčasnosti vo vývoji rómskej kultúry na našom území. Prvým kontaktom s rómskou kultúrou v skanzene sú remeselné dielne tradičného kováčstva, tokárstva a podkúvania koní s možnosťou rekreačnej jazdy na koni. Návštevníkom ponúkajú ukážky tradičných nástrojov a výrobkov a predovšetkým príležitosť aktívne sa zapojiť do priameho procesu tradičnej výroby. Osobitosť rómskych remesiel, prejavy originálneho umenia a tradícií dokumentujú v rámci prehliadky skanzenu   ukážky z bohatého zbierkového fondu Vihorlatského múzea v Humennom.

V rámci prehliadky skanzenu sa o pozornosť návštevníkov uchádza panelová výstava Z dejín Rómov na Slovensku. Výstava prináša historický a etnografický prierez vývojom rómskych dejín na našom území, ktoré sú vyše sedemsto rokov neoddeliteľnou súčasťou našej kultúry. Výstava predkladá významné historické míľniky od príchodu Rómov na územie Slovenska  po udalosti 20. storočia. Zachytáva  prvé písomné záznamy o rómskych osadníkoch na našom území, tradičný spôsob obživy, jedinečnú kultúru a tradície, proces etablovania v  spoločnosti, ale aj temné obdobie vojnových udalostí a diskriminácie. Bohato zastúpený je jedinečný umelecký prejav rómskej kultúrnej tradície. V  oblasti muzikálnosti prináša výstava súbor pôvodných strunových hudobných nástrojov, výtvarné umenie sprostredkúvajú diela  známeho rómskeho  insitného maliara Aladára Kureja z Humenného.

V pokračovaní kultúrneho programu  so začiatkom o 15. hodine zaznie pôvodná rómska hudobná produkcia v podaní pokračovateľov chýrnych rómskych hudobníkov. V interpretácii známych rómskych, rusínskych a zemplínskych piesní a inštrumentálnych skladieb s cimbalovým a husľovým sprievodom sa predstaví Kapela Jána Budiho z Humenného.

Podujatie je súčasťou celoslovenského projektu podujatí v rámci Dní európskeho kultúrneho dedičstva, ktorých tohtoročným mottom je Historické dedičstvo a vzdelávanie. Realizované s finančnou podporou Fondu na podporu kultúry národnostných menšín. Mediálnym partnerom podujatia je Rádio Paráda.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**KAMENNÁ PAMÄŤ**

**16. 9. 2020**

Podujatie Kamenná pamäť je súčasťou dlhodobého múzejného projektu objektového vzdelávania v múzeu. Interaktívne koncipované podujatie dňa 16. septembra 2020 so začiatkom o 10. hodine je zamerané na využívanie vzdelávacieho potenciálu historického objektu kaštieľa, ako aj samotnej múzejnej inštitúcie v procese školskej výuky v predmetoch dejiny, regionálne dejiny, výtvarná výchova, výchova umením a estetika.

Nosnou témou podujatia je netradičnou formou zoznámiť žiakov sarchitektúrou národnej pamiatky – renesančného kaštieľa v Humennom s dôrazom na históriu výstavby kaštieľa a problematiku starostlivosti o kultúrnu pamiatku.

Tematická prehliadka umelecko-historickej expozície múzea a exteriérov kaštieľa využíva ako výukový výklad proces stavebno-reštaurátorských zásahov na objekte kultúrnej pamiatky. Žiaci majú možnosť vidieť v reálnej praxi ako prebiehajú obnovovacie práce kultúrnych pamiatok, čo im predchádza, aké sú hlavné princípy ochrany a zásahov na historických objektoch. V rámci architektonického exkurzu do obdobia výstavby a obnovy objektu kaštieľa získajú alebo si upevnia žiaci poznatky o  základných i menej známych pojmoch architektúry a dozvedia sa zaujímavosti z dejín architektúry.

Osobitným vkladom podujatia je interakcia obrazu – objektu kaštieľa a výkladového slova priamo počas prehliadky. Na príklade objektu kaštieľa získajú žiaci základné poznatky pre orientáciu vo vývine slohových postupov, ich vzájomnom prelínaní a zmenách v kontexte historických premien doby.

Múzejné podujatie je súčasťou aktivít na podporu záujmu a ochrany rozmanitých prejavov európskeho kultúrneho dedičstva v rámci Dní európskeho kultúrneho dedičstva, ktorých tohtoročným mottom je Historické dedičstvo a vzdelávanie.

**Podmienky účasti:** nahlásenie účasti do **14. 9. 2020** nasekretariat@muzeumhumenne.sk, 057 775 2240, kontaktná osoba Mgr. Katarína Hoľková, vstupné: 2,00 € alebo kultúrne poukazy/žiak ZŠ, SŠ.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**REGIONÁLNA PREHLIADKA DETSKÉHO HUDOBNÉHO FOLKLÓRU**

**18. 9. 2020**

Regionálna súťaž detských ľudových spevákov, detských folklórnych speváckych skupín, detských ľudových hudieb a detských ľudových spevákov, sólistov-inštrumentalistov, detských ľudových hudieb, detských folklórnych speváckych skupín a detských a mládežníckych speváckych zborov pre okresy Snina, Humenné a Medzilaborce sa uskutoční v priestoroch Vihorlatského múzea v Humennom dňa 18. septembra 2020 so začiatkom o 8. hodine.

Postupová súťaž detských spevákov a muzikantov v kategóriách sólo – trio spev, spevácke skupiny, ľudové hudby a sólisti inštrumentalisti je ako súčasť múzejno-osvetových aktivít zahrnutá do podujatí v rámci Dní európskeho kultúrneho dedičstva s tohtoročným mottom Historické dedičstvo a vzdelávanie.

Súťaž je určená deťom základných škôl a mimoškolských záujmových zariadení vo veku do 15 rokov. Repertoár účastníkov v jednotlivých kategóriách pozostáva z folklórneho materiálu z oblasti horného Zemplína – z okresov Humenné, Snina, Medzilaborce, prípadne priľahlých oblastí východného Slovenska. V aktuálnom ročníku regionálnej súťaže nie je postup na krajskú súťaž. Vybraní speváci postupujú na detskú časť festivalu Zempľin špiva, ktorá sa uskutoční v novembri 2020.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**DEŇ TRADIČNÝCH REMESIEL**

**24. 9. 2020**

Podujatie je koncipované ako vzdelávací interaktívny program pre školskú mládež (MŠ, ZŠ, SŠ) s cieľom zoznámiť žiakov s tradičnými remeslami regiónu ako významnej súčasti kultúrneho dedičstva. Zámerom podujatia je poskytnúť deťom a mládeži netradičný pohľad na regionálnu históriu, povzbudiť úctu k ľudskej tvorivej činnosti, podporiť detské zručnosti a podnietiť záujem o tradičné  remeslá a ich využitie v súčasnosti. Podujatie sa uskutoční v areáli Expozície ľudovej architektúry a bývania – skanzene vihorlatského múzea v Humennom so začiatkom od 8. hodiny.

Remeselno-umelecké dielne v autentickom dedinskom prostredí skanzenu vytvárajú pre žiakov priamy kontakt s remeslom ako manuálnou a kreatívnou činnosťou a možnosťami tvorivo plánovať svoj voľný čas, záľuby alebo aj budúce profesné smerovanie.  Tradičné remeselné a roľnícke činnosti našich predkov prezentujú v skanzene ukážky výrobkov, nástrojov a tvorivé dielne hrnčiarstva, kováčstva, podkúvania koní, remenárstva, tkania, plstenia, pradenia, stolárstva a tokárstva. V umeleckej tvorivej dielni s insitnou maliarkou sa deti naučia vyše dvestoročnej technike maľovania obrázkov na sklo – v takzvanej podmaľbe na sklo. Tradičný kolorit dedinského života doplní v skanzene škola plieskania bičom približujúca remeslo remenárov v spojení s pastierstvom. V škole sejby sa žiaci zapoja do predsejbovej úpravy pôdy a samotnej sejby tradičnej oziminy raže-kribice.

Súčasťou zážitkového programu je prehliadka skanzenu a tematických výstav v skanzene, jazdenie na koni, prehliadka drobnochovu a kultúrny program. V kultúrnom programe sa v rámci divadelného vystúpenia predstavia žiaci ZŠ s MŠ Modrá nad Cirochou. Tradície udržiavaného zemplínskeho folklóru predstaví vo svojom vystúpení dievčenská spevácka skupina Bosoročky z Humenného.

Podujatie prebieha spolu s európskymi aktivitami na podporu záujmu a ochrany rozmanitých prejavov európskeho kultúrneho dedičstva v rámci Dní európskeho kultúrneho dedičstva, ktorých tohtoročným mottom je Historické dedičstvo a vzdelávanie. Projekt z verejných zdrojov podporil Fond na podporu umenia.

**Podmienky účasti:**

Nahlásenie účasti do **22. 9. 2020** etnograf@muzeumhumenne.sk Mgr. Jozef Fundák, sekretariat@muzeumhumenne.sk, 057 775 2240, vstupné: 2,00 € alebo kultúrne poukazy/žiak ZŠ, SŠ, 1,00 € alebo kultúrne poukazy/ žiak MŠ.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

HVIEZDOSLAVOV KUBÍN 2020

9. 9. 2020

Vihorlatské múzeum v Humennom ako organizátor okresného kola 66. ročníka celoslovenskej postupovej súťaže v umeleckom prednese poézie a prózy detí, mládeže a dospelých Hviezdoslavov Kubín 2020 v spolupráci s Národným osvetovým centrom Bratislava, oddelením neprofesionálneho umenia, vyhlasuje v súlade s platnými usmerneniami Národného osvetového centra zo dňa 1. 4. 2020 (https://www.nocka.sk/usmernenie-k-systemu-celostatnych-postupovych-sutazi-vyhlasovanych-narodnym-osvetovym-centrom-v-roku-2020/) okresné kolo súťažnej prehliadky Hviezdoslavov Kubín 2020. Súťažná prehliadka v prednese poézie a prózy sa uskutoční dňa 9. septembra 2020 so začiatkom o 9. hodine v priestoroch Vihorlatského múzea v Humennom.

Vzhľadom k usmerneniam Národného osvetového centra, v súvislosti s pandemickou situáciou, prebieha aktuálna okresná súťažná prehliadka iba v rámci okresu Humenné pre kategóriu starších žiakov súťažiacich v kategórii IV. Kategória mladších žiakov bola na základe usmernenia NOC zrušená vo všetkých okresoch, v okresoch Snina a Medzilaborce sa do kategórie IV súťažiaci neprihlásili). Kategóriu prihlásených súťažiacich tvoria študenti 1. – 4. ročníka stredných škôl, 5. – 8. ročníka osemročných a bilingválnych gymnázií a nevysokoškolskej mládež do 19 rokov. Krajské a celoštátne kolá súťaže prebiehajú v termíne 29. – 30. septembra 2020.

Súťažná prehliadka sa riadi platnými celoštátnymi opatreniami, ktoré nám momentálne umožňujú realizáciu kultúrnych podujatí do 500 osôb v interiéri a 1000 osôb v exteriéri pri dodržiavaní nariadených protiepidemiologických opatrení počas vstupu a pobytu v múzeu.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**HRAJ, SPIEVAJ, TANCUJ...**

**5. 9. 2020**

Regionálna súťažná prehliadka hudobného folklóru dospelých interpretov z regiónu horného Zemplína prebieha v rámci kultúrno-osvetových činností Vihorlatského múzea v Humennom v sobotu dňa 5. septembra v Expozícii ľudovej architektúry a bývania – skanzene Vihorlatského múzea v Humennom so začiatkom o 13. hodine. Realizované s finančnou podporou Ministerstva kultúry Slovenskej republiky.

Regionálna súťaž hudobného folklóru dospelých 2020 prebieha v kategóriách sólo a duo spev, vystúpia spevácke skupiny, ľudové hudby a sólisti inštrumentalisti. Účinkovanie súťažiacich vo veku nad 15 rokov prebieha v krojovom oblečení príslušnej oblasti regiónu. Súťažný repertoár účastníkov v jednotlivých kategóriách pozostáva výhradne z folklórneho materiálu oblasti horného Zemplína – z okresov Humenné, Snina, Medzilaborce, prípadne priľahlých oblastí regiónu v rámci Slovenska.

Folklórny program v autentickom prostredí expozície ľudovej architektúry a bývania, ako jeden z mnohých pripravovaných múzejných projektov, je vkladom Vihorlatského múzea v Humennom k podporným aktivitám ku Dňu európskeho kultúrneho dedičstva (14. september). Dlhodobým zameraním múzejných aktivít je podpora, prezentácia a uchovávanie hmotného a duchovného kultúrneho dedičstva v rámci budovania vzdelanostnej spoločnosti.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**RUSÍNSKY FOLKLÓRNY FESTIVAL**

**5. 9. 2020**

V  programe 6. ročníka pokračovania Rusínskeho folklórneho festivalu sa predstavia známi nositelia kultúrnych tradícií regiónu horného Zemplína, poprední účastníci a laureáti mnohých folklórnych prehliadok, členovia miestnych folklórnych skupín a sólisti z radov dospelých a detských interpretov. Pestrý ľudovoumelecký hudobný, spevácky a tanečný program účastníkov z okresov Humenné, Snina a Medzilaborce začína o 15. hodine dňa 5. septembra 2020 v Expozícii ľudovej architektúry a bývania – skanzene Vihorlatského múzea v Humennom

Podujatie podporili Rusínska obroda na Slovensku a mesto Humenné. Realizované s finančnou podporou Fondu na podporu kultúry národnostných menšín a Ministerstva kultúry Slovenskej republiky.

Regionálnu pestrosť v umeleckom i krojovom predstavení prezentujú folklórne súbory Vihorlat Snina, Chemlon Humenné a detský folklórny súbor Chemloňáčik Humenné, spevácke skupiny dospelých Vešela Ľubiša z Ľubiše, Zornica a Hačure z Humenného a dievčenská spevácka skupina Bosoročky z Humenného, ako aj sólisti Ľudovít Džubák, Vanda Marinčáková, Janka Magurová, Ľudmila Kvašná, Mirka Chomová, Trio Zornica, Michjal Sijka a mnohí ďalší.

Folklórnym programom sa Vihorlatské múzeum v Humennom pripája k odkazu Dňa európskeho kultúrneho dedičstva (14. september), ktorého tohtoročným mottom je Dedičstvo minulosti a vzdelávanie. Dramaturgia festivalového programu preto buduje na autentickosti,  spontánnosti a rôznorodosti ľudovej tradície v umeleckom prejave. Svojim posolstvom uchovávať, prezentovať a podporovať regionálne kultúrne tradície ako súčasť európskeho kultúrneho dedičstva sa múzeum prostredníctvom svojich aktivít usiluje byť miestom, kde je vzdelávanie dostupnejšie a je súčasťou prirodzených aktivít návštevníka.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**STRETNUTIE KULTÚR V MÚZEU - DEŇ RUSÍNSKEJ KULTÚRY**

**16. 8. 2020**

**Stretnutie kultúr v múzeu - Deň rusínskej kultúry je pokračovaním rozsiahleho múzejného projektu Multikultúrne múzeum − prezentácia kultúr v múzeu zameraného na spoznávanie, prezentáciu a uchovávanie európskeho kultúrneho dedičstva a bohatstva kultúr spätých s regiónom horného Zemplína. Podujatie sa uskutoční dňa 16. augusta 2020 v areáli Expozície ľudovej architektúry a bývania (skanzene) Vihorlatského múzea v Humennom v čase od 14. do 18. hodiny.**

**V multižánrovom programe ponúka múzeum od 14. do 18. hodiny prehliadku skanzenu so zameraním na priblíženie tradičného života roľníkov a remeselníkov obcí z regiónu okresov Humenné, Medzilaborce a Snina. Expozícia ponúka ukážky tradičného zariadenia obytných priestorov, prezentáciu hospodárskych budov, remeselných dielní, remeselných výrobkov a postupov. Súčasťou prehliadky skanzenu je výstava tradičného poľnohospodárskeho náradia a strojov a tvorivé dielne pre verejnosť prezentujúce rusínsku tradíciu hrnčiarstva a krasličiarstva. Lektormi interaktívnej časti programu budú Jaroslav Lechan z Novej Sedlice a Michal Pasternák z Humenného.**

**Plastickým doplnením mozaiky bohatej duchovnej kultúrnej tradície života na dedine začiatku minulého storočia je jedinečný objekt národnej kultúrnej pamiatky drevenej cerkvi sv. Michala archanjela (pôvodne z Novej Sedlice) z roku 1764, ako aj ukážky ľudovej umeleckej tvorby a slovesnosti zachytávajúce zvykoslovnú a obyčajovú tradíciu obyvateľstva.**

**So začiatkom o 15. hodine sa v cerkvi sv. Michala archanjela v skanzene koná tradičná izobraziteľna bohoslužba s Mitr. prot. Mgr. Petrom Humeníkom, dekanom a správcom Pravoslávnej cirkevnej obce v Humennom.**

**V hudobnom, speváckom a tanečnom pásme tradičného rusínskeho folklóru sa od 16. hodiny predstavia Folklórna skupina Ľude spud Beskyda z Novej Sedlice a mužská spevácka skupina Hačure z Humenného.**

**Realizované s finančnou podporou Fondu na podporu kultúry národnostných menšín. Mediálnym partnerom podujatia je Rádio Paráda.**

**Mgr. Jana Fedičová**

**Vihorlatské múzeum v Humennom**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PIESNE MÁRIE ČOKYNOVEJ Z UBLE**

**2. august 2020**

Hudobný koncert ľudových piesní regionálnych folkloristov je venovaný spomienke jednej z najvýznamnejších interpretiek tradičných rusínskych piesní na hornom Zemplíne Márii Čokynovej (1947 – 2010) z Uble pri príležitosti desiateho výročia jej úmrtia. Koncert Piesne Márie Čokynovej sa uskutoční v Expozícii ľudovej architektúry a bývania – v skanzene Vihorlatského múzea v Humennom dňa 2. augusta so začiatkom o 16. hodine.

V programe sa predstavia sólisti Ľudovít Džubák, Vanda Marinčáková, Ľudka Kvašná, Dievčenská spevácka skupina Bosoročky, Mužská spevácka skupina Hačure, Folklórny súbor Chemlon Humenné a Detský folklórny súbor Chemloňáčik z Humenného V repertoári účinkujúcich zaznejú aj piesne, ktoré Máriu Čokynovú uviedli na najvyššie posty folklórnych súťaží a nezabudnuteľnou interpretáciou i do sŕdc jej poslucháčov. Počas svojho aktívneho pôsobenia získala Mária Čokynová tituly laureátky na regionálnych festivaloch ľudových piesní Zempľin špiva, Makovická struna, Spevy môjho rodu a titul laureátky v celoštátnej súťaži hudobného folklóru v Banskej Bystrici.

Časť piesňového repertoáru vynikajúcej speváčky sa stala aj podkladom k vzniku CD nosiča Piesne Márie Čokynovej, ako výstupu výskumno-dokumentačného projektu Vihorlatského múzea v Humennom. Dvadsať najkrajších pesničiek naspievali a hudobne upravili členovia Folklórneho súboru Chemlon Humenné, speváckych skupín Bosoročky a Hačure, žiaci Súkromnej základná umeleckej škole Kudlovská Humenné v réžii Mgr. Miroslava Kerekaniča. Piesňový výber uvádza a uzatvára autentický hlas Márie Čokynovej.

Koncert regionálnych folkloristov v skanzene Vihorlatského múzea v Humennom podporili Rusínska obroda na Slovensku, Miestna organizácia Rusínskej obrody v Humennom, mesto Humenné a Súkromná základná umelecká škola na Kudlovskej ulici v Humennom. Realizované s finančnou podporou Fondu na podporu kultúry národnostných menšín.

Mgr. Jana Fedičová

Vihorlatské múzeum v Humennom, marketing

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**­­­­­­­­­­­­­­­ CYKLUS TVORIVÝCH DIELNÍ TRADIČNÝCH REMESIEL PRE VEREJNOSŤ OŽIVENÉ REMESLÁ**

**19. 7. – 30. 8. 2020 (14.00 – 18.00 hod.)**

Letný zážitkový program pod názvom Cyklus tvorivých dielní tradičných remesiel pre verejnosť – Oživené remeslá predstavuje v  Expozícii ľudovej architektúry a bývania (skanzene) Vihorlatského múzea v Humennom sedem tradičných remesiel, ktoré stáli na počiatku rozvoja ľudovej remeselnej a umeleckej tvorivosti. Počas piatich nedieľ od 19. júla do 30. augusta predstavujú múzeum a regionálni nositelia tradičnej remeselnej kultúry kováčstvo, remenárstvo, spracovanie slamy, výrobu šindľov a tradičných strešných krytín, tkanie na krosienkach, plstenie, tokárstvo, stolárstvo a podmaľbu na sklo. Projekt z verejných zdrojov podporil Fond na podporu umenia.

Súčasťou každého nedeľného programu od 14. do 18. hodiny sú ukážky tradičných remeselných postupov, remeselných nástrojov a výrobkov, tematické výstavy a sprievodný program. V areáli skanzenu má verejnosť možnosť vyskúšať si tradičné remeselné techniky v rámci tvorivých dielní. Názorné oboznámenie sa s jednotlivými remeslami sprostredkúva aj prehliadka skanzenu, ktorý je ukážkou spojenia tradičnej ľudovej sakrálnej, bytovej a hospodárskej architektúry s ukážkami zachovaného jedinečného súboru remeselných stavieb, nástrojov, remeselných výrobkov a ľudovej umeleckej tvorivosti dokumentujúcich hospodársky vývoj horného Zemplína.

Atmosféru remeselných tvorivých dielní tradičných remesiel v skanzene a zábavné spoznávanie regionálnej histórie dopĺňajú stála tematická výstava tradičného poľnohospodárskeho náradia a strojov a stála výstava diel európskeho insitného umenia. Program: (14.00 – 18.00 hod.)

19. 7. 2020 – Kováčstvo a rekreačná jazda na koni

26. 7. 2020 – Remenárstvo a Podmaľba na sklo

 2. 8. 2020 – Spracovanie slamy, výroba šindľov a tradičnej strešnej krytiny

23. 8. 2020 – Tkanie na krosienkach a plstenie

30. 8. 2020 – Tokárstvo a stolárstvo

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VÝTVARNÉ SPEKTRUM – PREŠOVSKÝ KRAJ 2020**

**2. – 22. júl 2020**

Vihorlatské múzeum v Humennom sprístupňuje od 2. júla 2020 vo svojich výstavných priestoroch Galerijnej siene Oresta Dubaya výstavu súťažných diel krajského kola celoslovenskej postupovej súťaže neprofesionálnej výtvarnej tvorby pod názvom Výtvarné spektrum – Prešovský kraj 2020. Vernisáž výstavy sa uskutoční dňa 2. júla 2020 v koncertnej sieni Vihorlatského múzea v Humennom so začiatkom o 16. hodine (rozborový seminárov sa koná v galerijných priestoroch so začiatkom o 14.30 hod.).

Do 57. ročníka súťažnej prehliadky prihlásilo celkovo 65 autorov z Prešovského kraja (z okresov Bardejov, Humenné, Kežmarok, Medzilaborce, Poprad, Prešov, Stará Ľubovňa, Stropkov, Svidník a Vranov nad Topľou) 120 súťažných diel. Autori súťažili v dvoch vekových kategóriách od 15 do 26 rokov a v kategórii nad 26 rokov v  oblasti maľby, kresby, grafiky a plastiky. Samostatnú kategóriu tvorila insitná tvorba autorov bez vekovej kategorizácie. Odborná porota hodnotila umeleckú výpoveď, proporčnú vyváženosť, technickú zdatnosť, kompozičnú náročnosť a autenticitu rukopisu i farebné cítenie autorov. V aktuálnom súťažnom ročníku udelila porota trinásť cien a sedem čestných uznaní.

Výstavnú kolekciu Výtvarného spektra – Prešovský kraj 2020 tvorí vo Vihorlatskom múzeu 63 diel od 40 autorov zo všetkých zúčastnených okresov Prešovského kraja. Z hľadiska výtvarných techník prevládajú akryl,  olej, pastel, akvarel, grafická tvorba rôznych druhov, diela vytvorené technikou plstenia a využívajúce hlinu či leptanie plechu.

Výstava vo Vihorlatskom múzeu v Humennom potrvá do 22. júla 2020. Podujatie z verejných zdrojov podporil Fond na podporu umenia.

**Mgr. Jana Fedičová**

**Vihorlatské múzeum v Humennom, marketing**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VODA – KOLÍSKA ŽIVOTA A PRAMEŇ ZDRAVIA**

**10. 6. – 31. 8. 2020**

Tematická panelová výstava v prírodovednej expozícii Vihorlatského múzea v Humennom je súčasťou múzejných environmentálnych aktivít zameraných na vzdelávanie verejnosti a prezentáciu tém v oblasti ochrany prírody a životného prostredia. Výstava prebieha v spolupráci so Slovenským múzeom ochrany prírody a jaskyniarstva v Liptovskom Mikuláši.

Zámerom výstavy je v kontexte tvorby trvaloudržateľného životného prostredia prehlbovať vedomosti o význame vody a potrebe jej ochrany. Jednotlivé témy hydrologickej problematiky a úlohy človeka v nej pútavým spôsobom prezentujú textové informácie doplnené obrazovými ukážkami. Návštevníkom ponúka výstava pohľad na vývoj globálnej situácie vodného ekosystému na planéte s možnosťami jeho ochrany a optimalizácie. Vysvetľuje podstatu významu vody od počiatku vzniku života na Zemi cez základné životné potreby fauny a flóry až k technologickému využívaniu vody človekom. Predstavuje vodu ako životné prostredie, ako fenomén veľkého hydrologického cyklu, ale aj ako tému globálnych projektov jej uchovania pre prírodu.

Aktuálnu výstavu tematicky rozširujú múzejné zbierkové exponáty z fondu prírodovedného oddelenia v oblasti zoológie s vymedzením živočíšstva vodných biotopov severného Zemplína. Súčasťou stálej prírodovednej expozície múzea sú vystavované exponáty z oblasti geológie, mineralógie, petrografie, paleontológie a botaniky. Novým vzdelávacím doplnkom expozície, reflektujúcim súčasnú environmentálnu problematiku pôvodných biotopov, je časť venovaná inváznym druhom rastlín a živočíchov v našom prostredí. Výstava je vhodným učebným dodatkom školskej biológie a zároveň objavnou rodinnou cestou za vodou v našom živote.

Výstava Voda – kolíska života a prameň zdravia je vo Vihorlatskom múzeu v Humennom verejnosti prístupná do konca augusta 2020.

*Mgr. Jana Fedičová*

*Vihorlatské múzeum v Humennom*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KARPATSKÁ KRASLICA 2020

www.muzeumhumenne.sk

Vihorlatské múzeum v Humennom v rámci projektu Múzeum na doma prináša svojim priaznivcom virtuálnu prehliadku časti rozsiahlej kolekcie kraslíc autorov z európskych krajín karpatského regiónu i zámoria. Tohtoročná výstavná kolekcia 28. ročníka medzinárodnej súťažnej výstavy Karpatská kraslica 2020 ostáva, vzhľadom k aktuálnej situácii, bez vernisáže, sprístupnenia i súťažného vyhodnotenia. Po generácie pestovanú tradíciu, umelecké nadanie a ľudskú zanietenosť nositeľov kultúrnej tradície prinášame prostredníctvom virtuálnej prezentácie na webovej stránke Vihorlatského múzea na www.muzeumhumenne.sk v sekcii Archív - Výstavy - Karpatská kraslica - 2020.

Prezentovaný súbor kraslíc tvorí vyše tisíc autorských diel, kraslíc a veľkonočných dekorácii, ktoré na výstavné účely poskytlo viac než sto autorov z jednotlivých regiónov Slovenska, Poľska, Maďarska, Rumunska a štátu Pensylvánia v USA (kolekcia kraslíc autorov z Ukrajiny sa k nám, vzhľadom na opatrenia proti rozšíreniu ochorenia COVID-19, žiaľ, už nedostala).

Zaujímavým obohatením prezentovanej výstavnej kolekcie je jedinečný súbor kraslíc z Pensylvánie v USA. Autormi kraslíc sú pán Marko Jesko a pani Jozefína Blackwel s rodinnými zväzkami v okresoch Vranov nad Topľou a Sabinov. Vzácna kolekcia predstavuje z tohto teritória Slovenska v ďalekom zámorí uchovávanú pôvodnú techniku zdobenia veľkonočných kraslíc nanášaním vosku a vyškrabávaním vzorov.

Všetkým autorom kraslíc ďakujeme za úsilie  uchovávať a prezentovať  kultúrne dedičstvo  karpatského regiónu, ako aj všetkým, ktorí ocenia fenomén spojenia krásy, tvorivosti a bohatosti  tradícií online a ostanú doma. Ďakujeme.

Mgr. Jana Fedičová

Vihorlatské múzeum v Humennom, marketing

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MÚZEUM NA DOMA**

[www.muzeumhumenne.sk](http://www.muzeumhumenne.sk) a [www.facebook.com/muzeumhumenne/](http://www.facebook.com/muzeumhumenne/)

V rámci preventívnych opatrení zameraných na zníženie rizika prenosu choroby COVID-19 je z nariadenia PSK Vihorlatské múzeum v Humennom pre verejnosť zatvorené. K svojim priaznivcom však múzeum prichádza prostredníctvom sociálnych sietí a projektu Múzeum na doma. Projekt múzejnej online ponuky Múzeum na doma pracuje s využitím múzejnej webovej, facebookovej a instagramovej stránky. Ponuka je určená širokej verejnosti detí a dospelých so zacielením na pomoc školopovinným deťom, mládeži, učiteľom a rodičom.

Prostredníctvom sociálnych sietí ponúkame netradičné pohľady do všetkých múzejných expozícií. Z umelecko-historickej expozície, sakrálnej expozície, prírodovednej expozície a expozície ľudovej architektúry a bývania – skanzen sprostredkúvame ojedinelé zábery, ktoré mnohí aj počas návštevy nezbadali alebo nevnímali v komplexnosti kultúrno-historickej pamiatky. Obrazom i textom približujeme jednotlivé zbierkové predmety múzejného zbierkového fondu (archeológia, história, umenie, etnografia, prírodoveda) s ukážkami najstarších archeologických premetov, ukážok prírodovedného charakteru, majstrovskej práce dobových maliarov a remeselníkov v podobe historického nábytku, obrazovej zbierky, hodinových strojov, ukážok dobových zbraní, porcelánu, umeleckých predmetov, sakrálneho umenia, úžitkových predmetov a remeselných zariadení a výrobkov.

V archívnom bloku pozývame záujemcov na virtuálnu prehliadku múzejných výstavných projektov prostredníctvom fotoreportov z múzejných výstav, ako aj kultúrnych podujatí a edukačných aktivít pre deti a mládež. Záujemcom zároveň ponúkame možnosť vstúpiť do zákulisia múzejnej činnosti v oblasti zhromažďovania, ochraňovania,  odborného zhodnocovania a prezentácie zbierkových predmetov. Prostredníctvom listovania v doterajších ročníkoch Múzejných novín (jediných múzejných novín na Slovensku, ktoré vydáva Vihorlatské múzeum v Humennom) otvárame pre verejnosť vzájomný dialóg o podstate múzea pre spoločnosť a jeho víziách do budúcnosti.

Na facebookových stránkach iniciujeme pre deti, študentov, ich rodičov a učiteľov zábavno-edukačné ponuky kreatívneho trávenia času zamerané na rozvoj tvorivého myslenia v oblasti histórie, umenia, etnografie a environmentálnych tém.

V súvislosti s aktuálnou situáciou je naším úsilím prostredníctvom projektu Múzeum na doma prispieť k  naliehavosti chrániť zdravie nás všetkých a napomôcť pohodliu širokej verejnosti kreatívne stráviť čas a v rámci možností naplniť ho aj radosťou zo spoznávania a učenia. Vihorlatské múzeum v Humennom je dostupné na

Mgr. Jana Fedičová

Vihorlatské múzeum v Humennom, marketing

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**OĽGA BUHAJOVÁ – VÝBER Z TVORBY**

**5.3. − 3. 5. 2020**

 Aktuálna výstava Oľga Buhajová – výber z tvorby je venovaná nedožitému 65. výročiu narodenia autorky a spomienke na výnimočnú výtvarníčku, ktorej unikátny umelecký prejav ju zaraďuje k najtalentovanejším umelcom svojej doby. Vernisáž výstavy sa koná 5. marca 2020 (v deň nedožitých 65. narodenín autorky) so začiatkom o 16. hodine v koncertnej sieni Vihorlatského múzea v Humennom.

 Výstavnú kolekciu tvorí vyše päťdesiat výtvarných diel prezentujúcich Buhajovej grafickú tvorbu, knižné ilustrácie, kresbu a maľbu. Vo svojej tvorbe využívala autorka kompozície alegorických, meditatívnych a symbolických prejavov s dôrazom na farebnosť. Z tohto obdobia tvorby pochádzajú aj vystavované jedinečné grafické cykly. Ide o diela portrétneho a dokumentárneho charakteru zachytávajúce človeka v pracovnom procese − známe Buhajovej zachytenie sklárov v  Lednických Rovniach a žien pri výrobe vlákna v humenskom podniku Chemlon. V podobnom duchu vytvorila aj voľné grafické listy k poézii Miroslava Válka.

 Výstava ponúka množstvo ilustračných prác, ktoré vznikli so spolupráce autorky s vydavateľstvami detských periodík. V nich pútavými farebnými kresbami Buhajová vytvorila deťom ľahko zrozumiteľnú cestu k pochopeniu literárneho obsahu. Súčasťou výstavnej kolekcie je rodinou zapožičaný súbor osobných predmetov autorky. Nachádzajú sa medzi nimi fotografie z mladosti, vysvedčenia, študentský index, osobná korešpondencia, množstvo skicárov, autoportrétov a aj menej známa Buhajovej básnická tvorba.

 Akademická maliarka Oľga Buhajová (1955 – 1989) sa narodila v Košiciach. Detstvo a mladosť prežila v Humennom. V rokoch 1981 – 1988 žila a tvorila v Lednických Rovniach. V roku 1988 sa natrvalo presťahovala do Humenného. Zomrela v roku 1989 v Humennom. Do Humenného sa akademická maliarka Oľga Buhajová, prostredníctvom projektu Vihorlatského múzea v Humennom Návraty rodákov, vracia po tretíkrát (1987, 2013, 2020). Buhajovej diela sa nachádzajú v zbierkach Stredoslovenskej galérie v Banskej Bystrici, Považskej galérii v Žiline a vo Vihorlatskom múzeu v Humennom. Prezentačný výber z tvorby akademickej maliarky Oľgy Buhajovej vo Vihorlatskom múzeu v Humennom potrvá do 3. mája 2020.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**DIVADELNÁ JAR 2020**

**20. 2. 2020**

Vihorlatské múzeum v Humennom ako organizátor regionálneho kola 29. ročníka celoslovenskej postupovej súťaže a prehliadky detskej dramatickej tvorivosti a neprofesionálneho divadla dospelých Divadelná jar 2020 pripravilo na 20. februára 2020 so začiatkom o 8.30 hodine v koncertnej sieni múzea súťažnú prehliadku neprofesionálnych divadelných súborov.

Do regionálneho kola 29. ročníka celoslovenskej postupovej súťaže Divadelná jar 2020 (Zlatá priadka a Belopotockého Mikuláš) sa prihlásilo päť divadelných súborov. V rámci súťaže 49. ročníka celoštátnej postupovej súťaže a prehliadky detskej dramatickej tvorivosti určenej deťom do 15 rokov Zlatá priadka 2020 sa predstavia tri súťažné divadelné súbory z okresov Humenné a Snina. V rámci 46. ročníka celoštátnej postupovej súťaže a prehliadky neprofesionálneho divadla dospelých Belopotockého Mikuláš 2020 sa v klasickej a tradičnej divadelnej tvorbe a moderných inscenačných postupoch predstavia dva divadelné súbory dospelých z Humenného a Sniny. Vyhlasovateľom a odborným garantom súťaže je Národné osvetové centrum. Víťazí jednotlivých súťaži postupujú do krajského kola s možnosťou postupu do celoslovenského kola súťaže. Podujatie sa koná v rámci podujatí odkazujúcich na 100. výročie vzniku Slovenského národného divadlaa 190. výročie vzniku prvého slovenského ochotníckeho divadla v Liptovskom Mikuláši.

**Harmonogram a poradie súťažiacich:**

**Zlatá priadka**

 8.30 – 08.45 hod. Prezentácia, príhovor

 8.50 – 09.10 hod. Divadielko Zázračno – ZŠ Pugačevova – Horký chlieb (17 min.)

 9.20 – 09.35 hod. ZŠ s MŠ Modra nad Cirochou – Zakliata rozprávka (18 min.)

 9.40 – 10.00 hod. Kudlovčatá – ZŠ Kudlovská − Únos starkých (20 min.)

10.00 – 10.30 hod. Vyhodnotenie a odovzdanie ocenení a diplomov

**Belopotockého Mikuláš:**

10.30 – 11.30 hod. Humenské ochotnícke divadlo (HOD) – Sobotná noc (60 min.)

11.40 – 12.40 hod. Divadlo Sofia – Zas Tupitelia (60 min.)

13.00 − 13.20 hod. Kultúrny (nesúťažný) program (20 min.)

 Divadlo Alfa − ZUŠ – Ateliér Klinger

13.30 − 14.00 hod. Vyhodnotenie. Záver podujatia

Odborná porota: PhDr. Peter Karpinský, PhD., Mgr. Jela Timková, Mgr. Alžbeta Verešpejová, PhD.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**NÁRODNÝ TÝŽDEŇ MANŽELSTVA 2020**

**10. − 14. február 2020**

Vihorlatské múzeum v Humennom sa týždenným zážitkovým programom v Umelecko-historickej expozícii Vihorlatského múzea v Humennom pripája k iniciatíve Národného týždňa manželstva 2020. Pre širokú verejnosť ponúka múzeum stretnutia s osudmi manželských párov šiestich šľachtických rodov z humenského kaštieľa. V regionálnom dejepise spojenom s osudmi jednotlivých členov šľachtických rodov humenského panstva bude pod drobnohľadom histórie dominovať inštitút manželstva.

 Podujatie prebieha v kaštieľskych priestoroch Vihorlatského múzea v Humennom vo forme tematických prehliadok umelecko-historickej expozície s odborným výkladom. Pre širokú verejnosť otvárame prehliadkovú trasu v kaštieli denne v termíne od 10. do 14. februára 2020 od 14. do 15. hodiny. Všetky manželské páry srdečne vítame s možnosťou polovičného vstupného. Prehliadková trasa s odborným komentárom je zameraným na šľachtické manželstvá majiteľov humenského kaštieľa rodov Drugeth, Althan, Vandernath, Zichy, Csáky a Andrássy.

 Podujatie aktuálne prebieha v súčinnosti s tohtoročnými celoslovenskými aktivitami Národného týždňa manželstva. Na území Prešovského kraja sa podporné aktivity konajú pod záštitou predsedu PSK.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**DVAJA Z KAŠTIEĽA**

**10. − 14. február 2020**

 Vzdelávací cyklus pre školy je súčasťou programu celonárodných podujatí Národného týždňa manželstva 2020 a múzejného projektu objektového učenia v múzeu. Pre školské kolektívy je pripravená zábavno-vzdelávacia ponuka tematických prehliadok umelecko-historickej expozície, besied a  edukačných aktivít.

 Tematické sprevádzanie v kaštieli je zamerané na spoznávanie a upevňovanie poznatkov regionálnej histórie v kontexte hodnotenia vtedajších európskych historických udalostí a aktuálnych tém súčasného spoločenského diania. Podujatie približuje osobitosti premien života šľachtických rodín od obdobia príchodu Drugethovcov v 14. storočí po pôsobenie posledného šľachtického rodu v humenskom kaštieli na začiatku 20. storočia. Porovnávanie súdobého života so súčasnými rodinnými a spoločenskými väzbami umožňuje žiakom pútavým spôsobom projekcia života v jednotlivých komnatách, a to prostredníctvom obrazovej portrétovej zbierky majiteľov kaštieľa, dobového bytového zariadenia, umeleckých predmetov, výzdoby a súdobého vkusu. Tematický výklad sa zameriava na zaujímavé historické udalosti a osudy významných členov rodu Drugeth, Althan, Vandernath, Zichy, Csáky a Andrássy. Komentár približuje ich spojenie s históriou kaštieľa a mesta, vplyv na vývoj Zemplínskej župy a poodhaľuje presah vplyvu šľachtických rodov z humenského panstva do politického a spoločenského života celej monarchie.

 Podujatie aktuálne prebieha v súčinnosti s tohtoročnými celoslovenskými aktivitami Národného týždňa manželstva. Na území Prešovského kraja sa podporné aktivity konajú pod záštitou predsedu PSK.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**METODICKÝ SEMINÁR − DIVADLO**

**5. 2. 2020 /8.30. hod.**

Metodický seminár venovaný dramatickému umeniu je pokračovaním osvetových podujatí Vihorlatského múzea v Humennom zacielených na podporu a rozvoj záujmových aktivít školskej mládeže a širokej verejnosti. Aktuálne podujatie je venované učiteľom slovenského jazyka a literatúry, učiteľom základných umeleckých škôl, vedúcim divadelných krúžkov a súborov pre deti a dospelých. Témou stretnutia je tvorba dramatického textu so zakomponovaním hudobných, spevných a tanečných prvkov. Podujatie podporil z verejných zdrojov Fond na podporu umenia.

Metodický seminár sa uskutoční v učebni Vihorlatského múzea v Humennom 5. februára 2020 so začiatkom o 8.30 hod. Odbornou lektorkou seminára je spisovateľka, dramaturgička a pedagogička Mgr. Alžbeta Verešpejová, PhD.

Účasť na seminári je potrebné ohlásiť na osveta@muzeumhumenne.sk/ 057 775 2240 (Mgr. K. Strížová) do 31. januára 2020.

Osvetové podujatia múzea so zameraním na dramatické umenie sa pripájajú k iniciatíve Roka slovenského divadla, ktorý na tento rok vyhlásil odbor umenia a kreativity Ministerstva kultúry Slovenskej republiky a vláda SR dokument o vyhlásení roka 2020 za Rok slovenského divadla prijala ako súčasť Akčného plánu realizácie Stratégie rozvoja kultúry SR na roky 2018 − 2020. Zámerom iniciatívy je dôstojne si pripomenúť a podporiť najvýznamnejšie podujatia a aktivity súvisiace so 100. výročím vzniku Slovenského národného divadlaa 190. výročím vzniku prvého ochotníckeho divadla na Slovensku (Diwadla slowanského Swato-Mikulášského v Liptovskom Mikuláši). Gestorom celoslovenského projektu sú Divadelný ústav a Národné osvetové centrum.

Vihorlatské múzeum v Humennom v tomto roku svoje aktivity na podporu neprofesionálnej divadelnej scény v regióne horného Zemplína prezentuje pod záštitou Národného osvetového centra a spoločným logom Roka slovenského divadla. Mediálnym partnerom osvetových podujatí Vihorlatského múzea v Humennom zameraných na neprofesionálnu divadelnú scénu je v  internetové rádio Rádio Paráda.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**H/AMFO ROBERTA SPIELMANNA 2020**

**30. 1 − 23. 2. 2020**

**Vernisáž výstavy: 30. 1. 2020 o 16.00 hod.**

Vihorlatské múzeum v Humennom ako odborný garant a organizátor regionálnej súťažnej prehliadky amatérskej fotografie H/AMFO Roberta Spielmanna 2020 pozýva širokú verejnosť na prezentačnú výstavu ocenených prác 48. ročníka regionálneho kola celoštátnej postupovej súťaže amatérskej fotografickej tvorby AMFO 2020.

Vernisáž výstavy sa uskutoční 30 januára 2020 so začiatkom o 16. hodine v koncertnej sieni Vihorlatského múzea v Humennom. Na pôde múzea sa v rámci regionálneho kola súťaže prezentujú autori z okresov Humenné, Snina a Medzilaborce. Súťažné práce v tvorivých kategóriách čiernobiela a  farebná fotografia v troch vekových kategóriách a tvorivých kategóriách multimediálna tvorba a cykly a seriály, spoločné pre všetky vekové kategórie, vyhodnocuje odborná porota dňa 23. januára 2020 v rámci rozborového seminára pre účastníkov súťaže. Tohtoročné víťazné práce regionálneho kola súťaže amatérskej fotografie H/AMFO Roberta Spielmanna 2020 postupujú do krajského kola súťaže (do 1. 8. 2020) a celoslovenského kola súťaže (6. − 22.11.2020).

Výstava aktuálne prezentovaných súťažných prác regionálneho kola amatérskej fotografickej tvorby H/AMFO Roberta Spielmanna 2020 potrvá v Galerijnej sieni Oresta Dubaya vo Vihorlatskom múzeu v Humennom do 23. februára 2020.

Mgr. Jana Fedičová

Vihorlatské múzeum v Humennom